[{"text_idx": "#000000", "text": "\u201cIli ne povas pafi per kugloj, nur per merdo\u201d, komentas Valentin Melnikov la fres\u0302an decidon de Feminisma Esperanta Movado. Lau\u0306 g\u0302i la redaktoro de Libera Folio estas \u201cpersona non grata\u201d, nedezirinda persono. Tion deklaris la komitato de FEM en sia unua publika elpas\u0302o. Lau\u0306 komitatano Alga Guernieri temas pri \u201cneofenda deklaro\u201d, kiu priskribas la realan situacion. La redaktoro de la gazeto de FEM aliflanke bedau\u0306ras ke s\u0302ia organizaj\u0302o komencas sian vojon en malg\u0302usta maniero. Lau\u0306 s\u0302i FEM ne devintus tuj alig\u0302i al la Civito."}, {"text_idx": "#000001", "text": "La redaktoro kun la diplomo de \u201cpersona non grata\u201d."}, {"text_idx": "#000002", "text": "Unu el la plej ekskluzivaj kluboj de Esperantujo ricevis sian duan membron komence de septembro. Tiam la komitato de \u201cFeminisma Esperanta Movado\u201d (FEM) anoncis sian unuan publikan decidon, deklarante la redaktoron de Libera Folio, Kalle Kniivila\u0308, \u201cpersona non grata\u201d, pro gravaj pekoj kontrau\u0306 la nova organizaj\u0302o."}, {"text_idx": "#000003", "text": "FEM en sia komuniko denuncas la arogantecon lau\u0306 kiu s-ro Kniivila\u0308 rilatis kun FEM, interalie atribuante al HeKo (kiu estas distribuanto de gazetaraj komunikoj) la responson pri gazetara komuniko kiu venis el [tiele!] la prezidantino de FEM. La komitato de la organizaj\u0302o promesas informi pri la grava decido c\u0302iun establon alig\u0302intan al la Pakto por la Esperanta Civito."}, {"text_idx": "#000004", "text": "Tio signifas interalie, ke FEM devas sendi sian deklaron al la mang\u0302ejo \u201cBon\u2019 Apetit'\u201d en Lesjo\u0308fors, unu el la gravaj \u201cestabloj\u201d de la Civito. [plena teksto de la deklaro]"}, {"text_idx": "#000005", "text": "Unu el la subskribintoj, komitatano Alga Guernieri, en mesag\u0302o ricevita de Libera Folio skribas ke FEM devis fari la deklaron por defendi sin kontrau\u0306 \u201cnekorektaj\u201d viroj."}, {"text_idx": "#000006", "text": "-Do, kiamaniere virinoj povas sin defendi kontrau\u0306 atakoj tiel arogantaj fare de viroj ne korektaj kiel S-ro Kalle Kniivila\u0308? Ni, kiel komitato, pripensis pri deklaro publika, neofenda... simple korekta reprezentado de la reala situacio, kiel vi povas konstati."}, {"text_idx": "#000007", "text": "Guernieri komparas la artikolojn de Libera Folio kun la diskriminaciado de nigruloj en Usono en la 60-aj jaroj de la pasinta jarcento."}, {"text_idx": "#000008", "text": "\u2013 Kiel vi vidas mi estas nur virino, kiu kredas en FEM-iniciato, kaj kiu estas vere \u201cvundita ... en la vojo de la vivo\u201d, kiel (pensu) ankau\u0306 Martin Luther King \u2013 antau\u0306 40 jaroj \u2013 skribis pri la apartigitaj negruloj. Nenio \u2013 neniam \u2013 s\u0302ang\u0302ig\u0302as. Homoj estas c\u0302iam malhomoj, opinias komitatano Guernieri."}, {"text_idx": "#000009", "text": "Kion signifas \u201cpersona non grata\u201d ne klaras, sed multaj opinias tion la plej eminenta distingo kiun povas ricevi esperantisto. Tamen evidente tiaj deklaroj diras pli pri la karaktero de la organizaj\u0302oj kiuj ilin disdonas, ol pri la homoj mals\u0302atataj de tiuj organizaj\u0302oj. Per sia unua publikigita decido FEM lau\u0306 multaj observantoj montras sin fidela sekvanto de la pakto, al kiu g\u0302i alig\u0302is en sia unua kunsido."}, {"text_idx": "#000010", "text": "Jam antau\u0306 ol la nuna Esperanta Civito estis formale fondita, g\u0302ia evolukomisiono trovis necesa deklari s-ron La\u0301szlo\u0301 Szilva\u0301si \u201cpersona non grata\u201d pro artikoloj aperintaj en la sendependa movada bulteno Eventoj. La\u0301szlo\u0301 Szilva\u0301si estis la unua kaj g\u0302is nun sola persono en Esperantujo, kiu ricevis tian oficialan epiteton. Ankau\u0306 li ne ricevis klarigon pri la signifo de sia nova titolo."}, {"text_idx": "#000011", "text": "\u2013 Mi ege bedau\u0306ras, ke mi ne ricevis pli detalan klarigon: kion signifas en la LF-Koop-a pensmaniero: \u201cpersona non grata\u201d kaj kiajn sekvojn g\u0302i havas? Tamen mi fieras esti la 1-a tia c\u0302e LF-Koop, skribis La\u0301szlo\u0301 Szilva\u0301si en Eventoj en au\u0306gusto 1999."}, {"text_idx": "#000012", "text": "Istva\u0301n Ertl, iama kunfondinto de Libera Folio, nun komitatano B de UEA, atentigas, ke la deklaro de FEM ion diras g\u0302uste pri la nova organizaj\u0302o mem:"}, {"text_idx": "#000013", "text": "\u2013 Sen doni jug\u0302on pri tiu tute nova inciato, s\u0302ajnas tamen rimarkinde ke la unua publikigita decido de FEM temas g\u0302uste pri ekskomuniko de kritika j\u0302urnalisto \u2013 kion diras tio pri tiu nova \u201cmovado\u201d? Kiaj movadoj kutimas formale ekskomuniki kritikantojn, kiuj ec\u0302 ne anas en la koncerna movado, demandas Istva\u0301n Ertl."}, {"text_idx": "#000015", "text": "\u2013 Mi nun forte esperas, ke la feministoj en la listo lau\u0306te ekkriu, ke ili ne akceptu tiun agadon de FEM, kiu estas primitiva, stulta, ja nekredebla. Kiel profunde tiu organizo ankorau\u0306 devas sinki g\u0302is la membroj c\u0302iuj forlasos g\u0302in? Vi ne estas organizo, sed mezepoka sekteto, vi ridindigas la feminismon per tiaj agoj! Vi estas ne pli ol marionetoj de sinjorino Martinelli."}, {"text_idx": "#000016", "text": "En la sama listo Valentin Melnikov atentigis, ke la brua deklaro de FEM efektive nenion signifas:"}, {"text_idx": "#000018", "text": "La redaktoro de la planata revuo de FEM, s-ino Agneta Emanuelsson, klare g\u0302enig\u0302as, kiam Libera Folio demandas, c\u0302u s\u0302ia nova revuo aperigos la rezolucion de FEM."}, {"text_idx": "#000019", "text": "\u2013 Mi ne scias... Nu, certe en la unua numero ni prezentos tion, c\u0302ar la revuo apartenas al FEM kaj ni skribos pri la unuaj decidoj."}, {"text_idx": "#000020", "text": "La redaktoro de la revuo de FEM ricevis la informon pri la decido de FEM tra Libera Folio, kaj s\u0302i tute ne scias, kion tia deklaro signifas."}, {"text_idx": "#000021", "text": "\u2013 Ne, fakte ne, mi ne komprenas kion g\u0302i signifas. Mi bedau\u0306ras ke g\u0302uste tio estis... nu, eble ne la unua, sed inter la unuaj decidoj de FEM. Oni ne bezonas tiajn aferojn."}, {"text_idx": "#000022", "text": "\u2013 Mi ne estas en la komitato, sed mi ja estas membro de FEM, kaj mi ne s\u0302atas ke ili faris tion. Ni nun diskutas pri tio rete, kaj certe estos diskutoj pri c\u0302iuj aferoj kiujn faros la komitato. Kaj se la membroj volas, ili povas ja diri ke ili volas aliajn komitatanojn, diras Agneta Emanuelsson."}, {"text_idx": "#000023", "text": "Lau\u0306 s\u0302i estis strategia eraro, ke Feminisma Esperanta Movado tuj alig\u0302is al la Civito, organizaj\u0302o ne tre s\u0302atata de eksteruloj."}, {"text_idx": "#000024", "text": "\u2013 Nu, mi povas iomete bedau\u0306ri, ke ni tuj faris tiun decidon pri kunlaboro kun la Civito, c\u0302ar eble aliaj povas pensi ke tio estas suspektinda. Ni devus samtempe havi kontakton kun UEA. Sed eventuale poste ni povos alig\u0302i al UEA. Ni g\u0302is nun ne havas iun komunan decidon pri tio, sed de la komenco ni ja volis kunlabori kun c\u0302iuj organizaj\u0302oj, atentigas Agneta Emanuelsson."}, {"text_idx": "#000025", "text": "Nian artikolon jam komentis G\u0302angalo, kiu opinias ke g\u0302i \u201cne kongruis kun minimume deca kaj profesia j\u0302urnalismo\u201d."}, {"text_idx": "#000026", "text": "Feminisma iniciato kaperita de la Civito"}, {"text_idx": "#000027", "text": "Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)Click to share on Mastodon(Malfermig\u0302as en nova fenestro)"}, {"text_idx": "#000033", "text": "Kiel kurdlingvaj dividoj malhelpas aliron al informojRusiaj diplomatoj reagas al nova lingvoleg\u0302o en Kirgizio, revenigante kolonian pasinteconTiuj fotoj montras la historion de la \u2018rusaj dometoj\u2019 en Havano, Kubo"}]